Ο **Μεχμέτ Τοπούζ** (τουρκικά: *Mehmet Topuz*, 7 Σεπτεμβρίου 1983) είναι Τούρκος παλαίμαχος διεθνής ποδοσφαιριστής που αγωνιζόταν κυρίως ως δεξιός μέσος και δευτερευόντως ως κεντρικός μέσος και πλάγιος αμυντικός. Κατά τη διάρκεια της καριέρας του αγωνίστηκε σε επαγγελματικό επίπεδο με τις Κάισερι Ερσίγιεσπορ, Κάισερισπορ και Φενερμπαχτσέ. Επιπλέον διετέλεσε 17 φορές διεθνής με την Εθνική Τουρκίας, από το 2006 μέχρι και το 2011.

Καριέρα
-------

### Σε επίπεδο συλλόγων

Γεννημένος το 1983 στην κωμόπολη Σεφαατλί της επαρχίας Υοσγάτης της Καππαδοκίας, ξεκίνησε το ποδόσφαιρο από την Κάισερι Γιολσπόρ και το 2000 αποκτήθηκε από την Ερσίγιεσπορ στην οποία υπέγραψε το πρώτο του επαγγελματικό συμβόλαιο. Αγωνίστηκε με τα χρώματά της για τέσσερις σεζόν, όλες στο πρωτάθλημα της Β΄ Κατηγορίας, πραγματοποιώντας το ντεμπούτο του τον Οκτώβριο του 2000, στην άνετη επικράτηση σε 7-1 επί της Τσόρλουσπορ, ενώ κατά την αγωνιστική περίοδο 2003/04 συνέβαλε στην επίτευξη του στόχου της ανόδου στη Σούπερ Λιγκ με 10 τέρματα σε 29 συμμετοχές. Μετά την ολοκλήρωση της σεζόν, η Ερσίγιεσπορ αντάλλαξε ονομασία με την Κάισερισπορ, που εδρεύει στην ίδια πόλη και έκτοτε συμμετέχει στις εγχώριες και διεθνείς διοργανώσεις υπό αυτό το όνομα.

Με τη φανέλα της Φενερμπαχτσέ.
Ως παίκτης πλέον της Κάισερισπορ από τον Ιούλιο του 2004, ο Τοπούζ πραγματοποίησε την αγωνιστική περίοδο 2004/05 τις πρώτες του εμφανίσεις στη Σούπερ Λιγκ. Παρέμεινε στην ομάδα της Καισαρείας μέχρι το 2009, αποτελώντας βασικό στέλεχός της και κατακτώντας το 2008 το εγχώριο κύπελλο, μετά την επικράτηση επί της Γκεντσλερμπιρλιγκί, στη διαδικασία των πέναλτι. Ενδιάμεσα, κατάφερε να καθιερωθεί ως ένας από τους κορυφαίους Τούρκους μέσους και παράλληλα χρίστηκε διεθνής με την Εθνική Τουρκίας.

Πριν ακόμη την ολοκλήρωση της σεζόν 2008/09, ο Τοπούζ έγινε αντικείμενο διαμάχης ανάμεσα στη Μπεσίκτας και τη Φενερμπαχτσέ. Εν τέλει, μετά από διαπραγματεύσεις αρκετών εβδομάδων υπέγραψε τον Ιούνιο του 2009 στη Φενερμπαχτσέ, αν και νωρίτερα είχε εκφράσει δημόσια την προτίμησή του για μετακίνηση προς τη Μπεσίκτας, αποκλείοντας το ενδεχόμενο μεταγραφής του στα «Κίτρινα Καναρίνια». Χρόνια αργότερα, ο ίδιος ισχυρίστηκε πως τήρησε επαμφοτερίζουσα στάση λόγω της κακής ενημέρωσης που έλαβε από τη διοίκηση της Κάισερισπορ.

Ο Τοπούζ αγωνίστηκε στη Φενερμπαχτσέ για επτά χρόνια όπου μέτρησε 152 συμμετοχές σε επίπεδο πρωταθλήματος, τις οποίες πλαισίωσε με 7 τέρματα. Αποτέλεσε για αρκετές σεζόν βασικό στέλεχος της ομάδας, κυρίως κατά την πρώτη τριετία της παρουσίας του. Κατά την τελευταία χρονιά του συμβολαίου του τέθηκε στο περιθώριο από τον Βίτορ Περέιρα, ενώ τον Μάιο του 2016 διαπληκτίστηκε σε προπόνηση με τον συμπαίκτη του, Μπρούνο Άλβες, γεγονός το οποίο ο Τοπούζ εξέλαβε ως αιτία της μη ανανέωσης της συνεργασίας του με τη Φενερμπαχτσέ. Ως παίκτης της ομάδας της Κωνσταντινούπολης, πανηγύρισε την κατάκτηση δύο πρωταθλημάτων, καθώς και ισάριθμών κυπέλλων και σούπερ καπ. Ακόμη, έφτασε το 2013 μέχρι τα ημιτελικά του Γιουρόπα Λιγκ.

Η Φενερμπαχτσέ αποτέλεσε τον τελευταίο σταθμό της καριέρας του, καθώς αν και δέχτηκε προτάσεις από διάφορες ομάδες προσπάθησε να επιστρέψει στη Κάισερισπορ, δίχως εν τέλει να συμφωνήσει με τον σύλλογο και ακολούθως ανακοίνωσε την απόσυρσή του από την ενεργό δράση.

### Εθνική Τουρκίας

Ο Τοπούζ διετέλεσε αρχικά διεθνής με την Εθνική Ελπίδων της Τουρκίας και τον Μάρτιο του 2006 πραγματοποίησε το ντεμπούτο του με την Εθνική Ανδρών σε φιλικό με την Τσεχία. Αγωνίστηκε για τελευταία φορά με το εθνόσημο σε νικηφόρα αναμέτρηση (2-0) κόντρα στην Αυστρία για την προκριματική φάση του EURO 2012. Συνολικά μέτρησε 17 συμμετοχές με την Εθνική Τουρκίας χωρίς να πετύχει κάποιο τέρμα. Επιπλέον δεν έλαβε μέρος σε κάποια μεγάλη διοργάνωση.

Τίτλοι
------

* **2** **Πρωταθλήματα Τουρκίας** (2011, 2014)
* **3 Κύπελλα Τουρκίας** (2008, 2012, 2013)
* **2 Σούπερ Καπ Τουρκίας** (2009, 2014)

Παραπομπές
----------

1. 1 2 3 4  «MEHMET TOPUZ». *tff.org* (στα Αγγλικά). Turkish Football Federation. Ανακτήθηκε στις 29 Απριλίου 2021.
2. 1 2 3 4 5 6 7  «Topuz, Mehmet». *national-football-teams.com* (στα Αγγλικά). National Football Teams. Ανακτήθηκε στις 29 Απριλίου 2021.
3. 1 2  «Fenerbahçe top on with Turkish talent». *uefa.com* (στα Αγγλικά). UEFA. 24 Ιουνίου 2009. Ανακτήθηκε στις 30 Απριλίου 2021.
4. 1 2 3  «Mehmet Topuz imzaladı». *fenerbahce.org* (στα Τουρκικά). Fenerbahçe Spor Kulübü. 13 Ιουνίου 2009. Ανακτήθηκε στις 29 Απριλίου 2021.
5. ↑  «League B Phase 1 (Professional Team): 10/21/2000 - 15:00, KAYSERİSPOR 7-1 ÇORLUSPOR». *tff.org* (στα Αγγλικά). Turkish Football Federation. Ανακτήθηκε στις 29 Απριλίου 2021.
6. ↑  «Kayserispor'da logo rezaleti». *milliyet.com.tr* (στα Τουρκικά). Milliyet. 6 Αυγούστου 2008. Ανακτήθηκε στις 29 Απριλίου 2021.
7. ↑  Küçükşahin, Sercan (26 Δεκεμβρίου 2019). «Kayserispor'dan son 15 sezonun en kötü performansı». *aa.com.tr* (στα Τουρκικά). Anadolu Ajansı. Ανακτήθηκε στις 29 Απριλίου 2021.
8. 1 2 3 4  Walker-Roberts, James (13 Ιουνίου 2009). «Official: Mehmet Topuz Signs For Fenerbahce». *goal.com* (στα Αγγλικά). GOAL. Ανακτήθηκε στις 29 Απριλίου 2021.
9. 1 2 3 4  «Mehmet Topuz'dan Fenerbahçe - Beşiktaş itirafı! 'Tekme tokat daldım'». *hurriyet.com.tr* (στα Τουρκικά). Hurriyet. 1 Μαΐου 2020. Ανακτήθηκε στις 29 Απριλίου 2021.

Εξωτερικοί σύνδεσμοι
--------------------

* «MEHMET TOPUZ». *tff.org* (στα Αγγλικά). Turkish Football Federation.
* «Topuz, Mehmet». *national-football-teams.com* (στα Αγγλικά). National Football Teams.

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
* Πύλη:Τουρκία
 |

 |